**Татарстан Республикасы**

**Югары Ослан муниципаль районы Советы**

**№ 21-217, 17.03.2017**

**КАРАР**

**Татарстан Республикасы Югары Ослан муниципаль районы Башкарма комитеты турында Кагыйдәнамәгә өстәмәләр кертү турында**

“Террорчылыкка каршы тору турында” Федераль канунына үзгәрешләр кертү турында” 06.07.2016 № 374-ФЗ Федераль канунына һәм Россия Федерациясенең террорчылыкка каршы торуга өстәмә чаралар билгеләү һәм җәмәгатьчелек иминлеген тәэмин итү өлешендәге аерым закон чыгара торган актларга” туры китереп

**Югары Ослан муниципаль районы советы**

**Карар кылды:**

1.Татарстан Республикасы Югары Ослан муниципаль районы Башкарма комитеты турында Югары Ослан муниципаль районы Советының 04.04.2012нче ел, №25-239 карары белән расланган Кагыйдәнамәгә түбәндәге өстәмәләрне кертергә:

1) Кагыйдәнамәнең 4нче маддәсенең 7нче кече пунктын түбәндәге эчтәлектәге абзац белән тулыландырырга:

**-** терроризмны профилактикалау, шулай ук аның күренгән нәтиҗәләрен киметү һәм (яки) бетерү өлкәсендә муниципаль программаларны тикшерә һәм тормышка ашыра;

- районда терроризмның асылын һәм аның иҗтимагый куркынычсызлыгын аңлату буенча мәгълумати-пропагандалау чараларын оештыра һәм үткәрә, шул исәптән мәгълумати материалларны, басма продукцияне тарату юлы белән, аңлату эше һәм башка чаралар үткәрә;

- терроризмны профилактикалау, шулай ук аның күренгән нәтиҗәләрен киметү һәм (яки) бетерү буенча федераль органнарның башкарма власте һәм (яки) Татарстан Республикасы башкарма власте органнары оештырган чараларда катнаша;

- муниципаль милектә яки җирле үзидарә органнары карамагында булган объектларның террорчылыкка каршы тору таләпләрен үтәүне тәэмин итә;

- терроризмны профилактикалау, шулай ук аның күренгән нәтиҗәләрен киметү һәм (яки) бетерүдә катнашу мәсьәләләре буенча тәкъдимнәрне Татарстан Республикасы башкарма власте органнарына җибәрә;

- терроризмны профилактикалау, шулай ук аның күренгән нәтиҗәләрен киметү һәм (яки) бетерүдә катнашу буенча урын өчен әһәмиятле булган мәсьәләләрне чишү буенча башка вәкаләтләрне тормышка ашыра.

2. Татарстан Республикасы Югары Ослан муниципаль районы Башкарма комитеты турында Кагыйдәнамәнең текстын яңа редакциядә расларга (Кушымта №1).

3. Әлеге карарны Татарстан Республикасы Югары Ослан муниципаль районы рәсми сайтында һәм Татарстан Республикасы хокук мәгълумат рәсми порталында урнаштырырга .

4. Әлеге карарның үтәлешен тикшерүне Югары Ослан муниципаль районы Советының канунчылык, тәртип саклау һәм регламент буенча даими комиссиясенә йөкләргә.

**Совет рәисе,**

**Югары Ослан**

**муниципаль районы башлыгы М.Г.Зиатдинов**

**Татарстан Республикасы**

**Югары Ослан муниципаль районы Советы**

**17нче март 2017нче ел № 21-217 карарына**

**Кушымта №1**

**Татарстан Республикасы Югары Ослан муниципаль районы Башкарма комитеты турында**

**Кагыйдәнамә**

Бу Кагыйдәнамә Россия Федерациясе Конституциясенә, Татарстан Республикасы Конституциясенә, “Россия Федерациясендә җирле үзидарәләрне оештыруның гомуми принциплары турында” 6нчы октябрь 2003нче ел №131-ФЗ Федераль канунына, Татарстан Республикасының ”Татарстан Республикасында җирле үзидарәләр турында” 28нче июль 2004нче ел, № 45-ТРЗ, Татарстан Республикасы Югары Ослан муниципаль районы Уставына туры китереп, Югары Ослан муниципаль район Советы эшчәнлеген оештыруның гомуми хокук, оештыру һәм икътисади принципларын билгели.

**1нче маддә. Район Башкарма комитетының хокук нигезләре**

Район Башкарма комитеты үзенең эшчәнлеген Россия Федерациясе Конституциясе, федераль кануннар, Татарстан Республикасы Конституциясе, Татарстан Республикасы кануннары, район Уставы, әлеге Кагыйдәнамәгә туры китереп оештыра.

**2нче маддә. Район Башкарма комитеты – Районның башкару – оештыручы органы**

1. Татарстан Республикасы Югары Ослан муниципаль районы Башкарма комитеты (алда - Район Башкарма комитеты) Районның җирле үзидарәсенең башкару - оештыручы органы булып тора.

2. Район Башкарма комитетының рәсми исеме - Югары Ослан муниципаль районы Башкарма комитеты.

3. Район Башкарма комитеты Район Советы, Район Башлыгы, Район Башлыгы ярдәмчесе һәм район халкы тикшерүендә һәм контрольлегендә.

4. Федераль канун һәм Устав белән туры китереп Район Башкарма комитетына юридик зат хокуклары бирелә.

5. Район Советы карары белән, шулай ук Районның Башкарма комитеты структурасы белән туры китереп юридик зат хокуклары аерым органнарга бирелә.

6. Район Башкарма комитетының мөһере, Район гербы сурәте һәм үзенең атамалары белән бланклары бар.

7. Район Башкарма комитеты Район исеменнән мөлкәт һәм башка хокук һәм бурычларны алырга һәм тормышка ашырырга хокуклы, Район Башкарма комитеты җитәкчесе ышанычнамәдән башка судта чыгыш ясый ала.

8. Район Башкарма комитеты идәрә итү функцияләрен тормышка ашыру өчен барлыкка килгән муниципаль казна учреждениесе булып тора, һәм федераль кануннар билгеләгән тәртиптә юридик зат сыйфатында дәүләт регистрациясе узарга тиеш.

9. Район Башкарма комитеты эшчәнлеген оештыруга тотылган акча Россия Федерациясе чыгымнар классификациясенә туры китереп район бюджетында аерым юл белән карала.

**3нче маддә. Район Башкарма комитеты структурасы**

1. Район Башкарма комитеты структурасы Район Советы тарафыннан Район Башкарма комитеты Җитәкчесе тәкъдим итүе буенча раслана.

2. Район Башкарма комитеты структурасына Район Башкарма комитеты Җитәкчесе, аның урынбасарлары, Башкарма комитетның өлкә (функциональ) һәм территориаль органнары керә.

3. Район Башкарма комитеты органнары Район Советы тарафыннан расланган кагыйдәнамәләр нигезендә эш итә.

4. Район Башкарма комитеты эшчәнлегенә әһәмиятле булган мәсьәләләрне чишү буенча килешенеп чишүдә ярдәм итү өчен, Район Башкарма комитеты каршында Район Башкарма комитеты Җитәкчесе карары белән координацион, эксперт һәм башка киңәшләшү (консультатив) орган оешырга мөмкин. Бу органнар Район Башкарма комитеты структурасына кермиләр. Аларда эш ихтыяри башкарыла.

**4нче маддә. Район Башкарма комитеты вәкаләтләре**

Башкарма комитет:

1) планлаштыру, бюджет, финанслар һәм хисап өлкәсендә:

- Район бюджеты проектын, Районның иҗтимагый-икътисад үсешенең комплекслы программаларын һәм план проектларын эшләүне тәэмин итә;

- Район бюджеты, Районның иҗтимагый-икътисад үсешенең комплекслы программалары һәм план проектлары үтәлешен оештыра;

- Район бюджеты, Районның иҗтимагый-икътисад үсешенең комплекслы программалары һәм план проектлары үтәлеше турында отчёт әзерләүне тәэмин итә;

- Районның иҗтимагый-икътисад өлкәсенең торышын характерлаучы статистик күрсәткечләрне туплауны оештыра;

- авылларның бюджет белән тәэмин ителеш дәрәҗәсен Район бюджеты хисабына тигезләүне тәэмин итә.

2) Район территориясендә Район Советы билгеләгән тәртиптә үзенең вәкаләтләре кысаларында муниципаль милек белән идарә итү өлкәсендә, предприятие, учреждение һәм оешмалар белән үзара мөнәсәбәтләр өлкәсендә:

- Районның муниципаль милкендә булган муниципаль мөлкәт белән идарә итә, муниципаль милек объектларын булдыру, сатып алу, куллану, идарә итү һәм арендалау буенча мәсьәләләрне чишә;

- Район Советы карары билгеләгән очракта, Район Советы раслауына (килешүенә) милекне тартып алу турында, шул исәптән аны приватизацияләү турында тәкъдимнәрен әзерли һәм кертә ала ;

- муниципаль предприятие һәм учреждениеләр оештыра, аларның эшчәнлеге максатын, шартларын һәм тәртибен билгели, муниципаль учреждениеләрне финанслауны тәэмин итә, муниципаль предприятие һәм учреждениеләрне үзгәртеп кору һәм юкка чыгару мәсьәләләрен хәл итә, аларның җитәкчеләрен контракт нигезендә билгели һәм вазифаларыннан азат итә;

- муниципаль милектә булмаган предприятие һәм оешмалар белән Районның иҗтимагый-икътисад үсешендә хезмәттәшлек турында килешү төзи; Район территориясендә халыкка хезмәт күрсәтү өлкәсендә төрле милек формаларын булдыруга булышлык итә;

- муниципаль заказларны формалаштыра, урнаштыра, муниципаль заказларның үтәлешен тормышка ашыра, бу эшләргә каралган Районның үзенең материаль һәм финанс чараларын кулланып Район кирәк-яраклары өчен эшләргә заказ бирүче була;

3) территориаль планлаштыру, җирне һәм башка табигать ресурсларын куллану, әйләнә-тирә мохитны саклау өлкәсендә:

- Район Советы раслауына Районны территориаль планлаштыру документлары проектларын, башка төзелеш документациясен әзерли һәм кертә һәм тормышка ашыруны тәэмин итә;

- Район территориясендә тормышка ашырыла торган төзелеш эшчәнлеген тәэмин итүнең мәгълумат системасын кертүне тормышка ашыра;

- Районның муниципаль милкендә булган җирләрне рациональ куллану һәм саклауны планлаштыру һәм оештыруны тормышка ашыра;

- Район территориясендә урнашкан җирләрне, канунда билгеләнгән тәртиптә, бирә, шул исәптән сатып алу юлы белән тартып ала;

- халыкка экологик хәл турында мәгълумат бирә, предприятиеләр, оешмалар һәм учреждениеләрнең әйләнә-тирә мөхитка зыян китерүче табигатьтән файдалану турында кануннарны боза торган гамәлләре турында тиешле органнарга хәбәр итә;

- әйләнә-тирә мохитны саклау буенча җирлекара характердагы чаралар оештыра;

- көнкүреш һәм сәнәгый калдыкларны юкка чыгару һәм эшкәртүне оештыра;

- Район территориясендә әһәмиятле булган дәвалау- савыктыру урыннарын һәм куррортларны үстерүне тормышка ашыра һәм саклауны тәэмин итүне булдыра;

4) төзелеш, транспорт һәм элемтә өлкәсендә:

- Район территориясендә торак төзелеше өчен уңайлыклар тудыруны тәэмин итә;

- федераль һәм республика юллары, күперләре һәм башка транспорт инженерлык корылмаларыннан кала, Район чигендә торак пунктлар чигеннән тыш гомуми кулланылышта булган торак пунктлар арасындагы юлларны, күперләрне һәм башка транспорт инженерлык корылмаларын төзи һәм карап тора;

- муниципаль транспорт оешмаларын булдыру юлы белән, яки килешү буенча шәхси һәм башка транспорт оешмаларын транспорт хезмәте күрсәтергә җәлеп итү юлы белән халыкка транспорт уңайлыкларын булдыру өчен һәм муниципаль район чикләрендә җирлекләр арасында транспорт хезмәте күрсәтү өчен шартлар тудыра;

- Район чикләрендә торак пунктлар арасында халыкка хезмәт күрсәтүче җәмәгать транспорты тукталышы урыннарын, маршрутын һәм хәрәкәт итү графигын раслый һәм килештерә;

- Район чикләрендә торак пунктлар чикләреннән тыш, җәмәгать транспорты тукталышы урыннарын төзекләндерүне тәэмин итә;

- җирлекләрне элемтә хезмәте күрсәтү белән тәэмин итү өчен шартлар тудыра;

5) торак-коммуналь, көнкүреш, сәүдә һәм башка хезмәт күрсәтү өлкәсендә:

- Район чикләрендәге торак пунктларда электр-, җылылык- һәм газ белән тәэмин итүне оештыра;

- Район составына кергән җирлекләрдә элемтә хезмәте, җәмәгать туклануы, сәүдә, көнкүреш хезмәт күрсәтүне тәэмин итүгә шартлар тудыра;

- халыкка китапханә хезмәте күрсәтүне оештыра (китапханә коллекторы хезмәтен тәэмин итә);

- җирлекара күмү урыннарын карап тора, ритуаль хезмәтләрне оештыра;

6) мәгариф һәм сәламәтлек өлкәсендә:

- төп белем бирү программалары буенча һәркемгә бушлай башлангыч гомуми, төп гомуми, урта (тулы) гомуми белем бирүне оештыра (Татарстан Республикасы дәүләт власте органнары вәкаләтләренә караган белем бирү процессын финанслау буенча вәкаләтеннән кала );

- Район территориясендә бушлай өстәмә белем бирү һәм мәктәпкәчә белем бирүне оештыра, шулай ук каникуллар вакытында балаларның ялын оештыра;

- Район территориясендә (санитар-авиациядән кала) ашыгыч медицина ярдәме күрсәтүне оештыруны тәэмин итә, амбулатор- шифаханәләр һәм хастаханәләрдә беренчел медик - санитар ярдәме күрсәтүгә шартлар булдыра, йөкле хатыннарга йөклелек вакытында, бала тапканда һәм бала тапканнан соң медицина ярдәме күрсәтүне оештыруны тәэмин итә;

7) гражданнарның хокукларын һәм ирекләрен саклау, законлылыкны тәэмин итү, халыкны һәм территорияне гадәттән тыш чаралардан саклау өлкәсендә:

- Район территориясендә кануннарның, дәүләт власте органнарының һәм җирле үзидарә органнарының актларын саклауны, гражданнарның хокукларын һәм ирекләрен саклауны тәэмин итә;

- билгеләнгән тәртиптә, шул исәптән судта яки арбитраж судында дәүләт власте органнарының һәм дәүләт хезмәтендәге затларның, предприятиеләрнең, учреждениеләрнең һәм оешмаларның җирле үзидарә хокукларын бозган актларына шикаять бирә;

- федераль кануннарга туры китереп муниципаль полиция тарафыннан җәмәгать тәртибен саклауны оештыра;

- Район чикләрендә гадәттән тыш чараларны кисәтү һәм булдырмый калуда катнаша;

- территориаль оборона һәм гражданнар оборонасы буенча чаралар оештыру һәм тормышка ашыру, муниципаль район халкын һәм территориясен табигый һәм техноген характердагы гадәттән тыш хәлләрдән саклау буенча чараларны оештыруны тәэмин итә, гадәттән тыш хәлләрне бетерү өчен җирле финанс һәм материал ресурсларны булдыруны тәэмин итә;

- үзенең вәкаләтләре кысаларында билгеләнгән тәртиптә халыкка гадәттән тыш хәлләр килеп чыгуы куркынычы турында үз вакытында хәбәр итә;

- су объектларында кешеләрнең куркынычсызлыгын тәэмин итә, аларның тормышын һәм сәламәтлеген саклау буенча чараларны тормышка ашыра;

- опека һәм тәрбиячелек буенча эшчәнлекне тормышка ашыра;

- Районны үзгәртеп кору һәм чикләрен үзгәртү мәсьәләләре буенча тавыш бирү, җирле референдумны әзерләү һәм уздыруны оештыру һәм материаль- техник тәэмин итүне тормышка ашыра;

8) Татарстан Республикасы кануннары һәм федераль кануннар белән Район җирле үзидрә органнарына тапшырылган аерым дәүләт вәкаләтләрен үтәү өлкәсендә:

- Татарстан Республикасы кануннары һәм федераль кануннар белән Район җирле үзидрә органнарына тапшырылган аерым дәүләт вәкаләтләрен үти;

- дәүләт вәкаләтләрен үтәү өчен бирелгән материаль һәм финанс чараларын тиешле куллануны тәэмин итә һәм хисап алып бара;

- Татарстан Республикасы кануннары һәм федераль кануннар белән туры китереп билгеләнгән тәртиптә тапшырылган дәүләт вәкаләтләрен тормышка ашыру турында хисап тапшыра;

- Район Советы карары белән туры китереп тапшырылган аерым дәүләт вәкаләтләрен үтәүне тормышка ашыру өчен Районның җирле үзидарә органнары карамагында булган материаль ресурсларны һәм финанс чараларын өстәмә куллануны тәэмин итә;

- Район Советы тарафыннан кабул ителгән әлеге вәкаләтләрне үтәүгә хокукны тормышка ашыру турында карарны кабул иткән очракта, Районның җирле үзидарә органнары федераль кануннар белән туры китереп аларга тапшырылмаган вәкаләтләрне тормышка ашыруда катнаша;

9) башка вәкаләтләр:

- муниципаль архивны, җирлекләрнең архив фондын саклауны кертеп, оештыра һәм карап тора;

- федераль кануннар белән туры китереп үзенең вәкаләтләре кысаларында халыкара һәм тышкы икътисадый бәйләнешләрне тормышка ашыра;

- Район Советы, Район Башлыгы яки Районның башка җирле үзидарә органнары компетенцияләренә караган кануннар, әлеге Уставтан кала, Район өчен әһәмиятле булган мәсьәләләр буенча башка вәкаләтләрне башкара.

**5нче маддә. Район Башкарма комитеты Җитәкчесе**

1. Район Башкарма комитетын Район Башкарма комитеты Җитәкчесе җитәкчелек итә.

2. Район Башкарма комитеты Җитәкчесе контракт буенча бу вазифага сайлап куелган Район җирле үзидарәсенең дәүләт хезмәтендәге шәхесе булып тора.

3. Район Башкарма комитеты Җитәкчесе үзенең вәкаләтләрен даими нигездә тормышка ашыра.

4. Район Башкарма комитеты Җитәкчесе укыту, фәнни һәм башка иҗади эш белән шөгыльләүдән кала, башка түләүле эшчәнлек белән шөгыльләнергә хаклы түгел; ләкин укытучылык, фәнни һәм башка иҗади эш өчен түләү, Россия Федерациясе кануннарында һәм Россия Федерациясе халыкара килешүе белән башкача каралмаган очракта, чит дәүләт хисабына, халыкара һәм чит ил оешмалары, чит ил гражданнары акчасы хисабына була алмый. Район Башкарма комитеты Җитәкчесе Россия Федерациясе кануннары яки Россия Федерациясенең халыкара килешүе белән башка нәрсә каралмаган очракта, Россия Федерациясе территориясендә эшләп килүче чит ил структур бүлекчәләре һәм дәүләтнеке булмаган һәм коммерцияле булмаган органнарына, идарә, попечительләр һәм күзәтүче органнар составына керергә хакы юк.

5. Район Башкарма комитеты Җитәкчесенең аерым оештыру –эш йөртү фукцияләрен тормышка ашыру өчен ярдәмчеләре бар. Район Башкарма комитеты Җитәкчесе вакытлыча булмаган (авыру яки ялы сәбәпле) очракта, яки үз вазифаларын башкара алмаган очракта, яки вәкаләтләрен вакытыннан алда туктаткан очракта, аның вәкаләтләрен , вазифаларны бүлүне билгеләнгән тәртиптә Район Башкарма комитеты Җитәкчесенең ярдәмчеләренең берсе башкара.

**6нчы маддә. Район Башкарма комитеты Җитәкчесен билгеләү тәртибе**

1. Район Башкарма комитеты Җитәкчесен билгеләү конкурс нигезендә үткәрелә.

2. Район Башкарма комитеты Җитәкчесе өчен контракт шартлары Район Советы тарафыннан раслана. Федераль кануннар һәм Татарстан Республикасы кануннары тарафыннан Районның җирле үзидарә органнарына аерым дәүләт вәкаләтләре тапшырылган очракта, Татарстан Республикасы кануннары белән билгеләнгән шартлар контрактка мәҗбүри рәвештә кертелә.

3. Район Башкарма комитеты Җитәкчесе вазифасына кандидатлар булырга тиеш:

- “дәүләт һәм муниципаль идарә итү” белгечлеге буенча югары профессиональ белем яки муниципаль башка югары профессиональ белемле;

- муниципаль хезмәтнең вазифаи хезмәт төркеменә туры килгән яки аңа тигезләшкән дәүләт граждан хезмәтенең муниципаль вазифаларында ике елдан да ким булмаган муниципаль хезмәт стажы, яки белгечлек буенча биш елдан да ким булмаган стаж;

- оешма җитәкчесе яки җитәкче ярдәмчесе вазифасында идарә итү тәҗрибәсе, яки дәүләт органнарында, яки җирле үзидарә органнарында, яки аларның структур бүлекчәләрендә биш елдан да ким булмаган эш тәҗрибәсе;

- Район Советы карары билгеләгән күләмдә Район Башкарма комитеты Җитәкчесе вазифасын башкару өчен кирәкле эшлеклелек сыйфатлары һәм осталыгы.

4. Район Башкарма комитеты Җитәкчесен билгеләүгә конкурс әлеге Устав һәм Район Советы карары билгеләгән тәртиптә үткәрелә.

5. Конкурс шартлары, аны үткәрү көне, вакыты, урыны, контракт проекты массакүләм мәгълумат чараларында конкурс үткәрелгәннән соң 20 көннән дә соңга калмыйча бастырылып чыгарыла.

6. Конкурсны уздыру өчен комиссия төзелә. Конкурс комиссиясе әгъзаларының гомуми саны Район Советы тарафыннан раслана.

7. Конкурс комиссиясе әгъзалары Районда Район Советы тарафыннан һәм канунга туры китереп Татарстан Республикасы Президенты тәкъдиме буенча Татарстан Республикасы Дәүләт Советы тарафыннан билгеләнә.

8. Район Башкарма комитеты Җитәкчесе вазифасына шәхес конкурс нәтиҗәләре буенча конкурс комиссиясе тәкъдим иткән кандидатлар арасыннан билгеләнә.

9. Район Башкарма комитеты Җитәкчесе белән контракт Район Башлыгы тарафыннан төзелә.

**7нче маддә. Район Башкарма комитеты Җитәкчесенең вәкаләтләре вакыты**

1. Район Башкарма комитеты Җитәкчесе вазифасына Район Советы ел саен контрактның вакытын озынайту белән вәкаләтләре вакыты беткәнгә кадәр контракт буенча 1 елга билгеләнә.

2. Район Советы вәкаләтләре вакыты чыккач, яңа Район Башкарма комитеты Җитәкчесен билгеләгәнче, Районның Башкарма комитет Җитәкчесе каралган тәртиптә үз вәкаләтләрен башкаруны дәвам итә.

**8нче маддә. Район Башкарма комитеты Җитәкчесенең вәкаләтләре**

Район Башкарма комитеты Җитәкчесе:

1) Район Башкарма комитеты эшчәнлеге белән бер генә кеше идарәсе принципларында идарә итә һәм Район Башкарма комитеты компетенциясенә кергән вәкаләтләрне үтәү өчен шәхси җаваплылык алып бара;

2) Район Башкарма комитетын Район Советы, Район Башлыгы, Районның башка җирле үзидарә органнары һәм башка муниципаль берәмлекләре, дәүләт власте органнары, гражданнар һәм оешмалар белән бәйләнештә тәкъдим итә;

3) Район Советы карауына районның бюджет проектын һәм аның үтәлеше турында хисапны тәкъдим итә;

4) Районның комплекслы иҗтимагый-икътисадый үсеш планы проектын һәм программасын Район Советы карауына тәкъдим итә;

5) Район Башкарма комитеты структурасы проектын Район Советы раслауына кертә, районның муниципаль оешмаларының штат расписаниесен һәм төзелешен раслый;

6) Район Башлыгы белән килештереп Район Башкарма комитеты ярдәмчеләрен билгели һәм вазифаларыннан азат итә, алар арасында вазифаларны бүлә, Район Башкарма комитеты муниципаль хезмәткәрләрен һәм башка эшчеләрне вазифаларына билгели һәм вазифаларыннан азат итә, аларның эшчәнлеген контрольдә тота, аларга карата мактау чараларын һәм дисциплина җаваплылыгын куллана;

7) үзенең вәкаләтләре кысаларында расланган бюджетка туры китереп Район акчасы белән идарә итә;

8) Район Башкарма комитеты тарафыннан Федераль кануннар һәм Татарстан Республикасы кануннары белән Районның җирле үзидарә органнарына тапшырылган аерым дәүләт вәкаләтләрен тормышка ашыра һәм (яки) тормышка ашыруны тәэмин итә;

9) Район Башкарма комитеты компетенциясенә караган әһәмиятле булган мәсьәләләр буенча хокук актлары чыгара, шулай ук Район Башкарма комитеты эшен оештыру мәсьәләләре буенча хокук актлары чыгара;

10) Район Советы контрольлегендә һәм отчётында, Район Советына үзенең эшчәнлеге нәтиҗәләре буенча һәм Башкарма комитет эшчәнлеге буенча еллык хисап тапшыра, шул исәптән Район Советы тарафыннан куелган мәсьәләләрне чишү буенча ;

11) Район Башкарма комитеты эшчәнлеге турында халыкка даими мәгълумат тапшырып тора, Район Башкарма комитеты хезмәткәрләре тарафыннан гражданнарны кабул итүне оештыра, айга бер тапкырдан да ким булмаган гражданнарны шәхси кабул итүне оештыра, гражданнарның тәкъдимнәрен, гаризаларын һәм шикаятьләрен карап тикшерә һәм алар буенча карарлар кабул итә;

12) дәүләт һәм башка органнарда Район мәнфәгатьләрен яклау чараларын күрә, Район Башкарма комитеты исеменнән судка гаризалар бирә, ышанычнамәләр бирә;

13) Район Советы раслауына Район Башкарма комитеты органнары турында кагыйдәнамәләр проектларын тәкъдим итә;

14) Район Советы билгеләгән тәртиптә Район башкарма комитеты җитәкчеләрен вазифаларына билгели һәм вазифаларыннан азат итә;

15) канунга, әлеге Уставка, Район Советы карарларына һәм төзелгән контрактка туры китереп башка вәкаләтләрне тормышка ашыра.

**9нчы маддә. Район Башкарма комитеты Җитәкчесенең вәкаләтләренең вакытыннан алда туктатылуы**

1. Район Башкарма комитеты Җитәкчесенең вәкаләтләре вакытыннан алда түбәндәге очракларда туктатыла:

1) үлгән очракта;

2) үз ризалагы белән отставкага китсә;

3) әлеге маддәнең 2нче пунктына туры китереп контракт өзелгән очракта;

4) гамәлдәге кануннарга туры китереп вазифасыннан баш тартса;

5) суд карары нигезендә эшкә яраксыз яки өлешчә эшкә яраклы дип табылса;

6) суд тарафыннан билгесез юкка чыккан дип яки үлгән дип табылса;

7) аңа карата гаепләү суд карары законлы көченә керсә;

8) Россия Федерациясе чикләренә яшәргә китсә;

9) Россия Федерациясе гражданлыгы бетсә, Россия Федерациясе халыкара килешү катнашучысы -чит дәүләт гражданлыгы бетә, шуңа күрә чит ил гражданины Районның җирле үзидарә органнарына сайлана ала, чит дәүләт гражданлыгын яки торырга рөхсәт алса;

10) хәрби хезмәткә алынса яки аны алыштыручы альтернатив граждан хезмәтенә алынса;

11) федераль кануннарга туры китереп тормышка ашырылган, Районны үзгәртеп кору булган, шулай ук Районны бетергән очракта;

12) Район чикләрен үзгәрү нәтиҗәсендә булган очракта, сайлаучыларның саны 25 проценттан артып китсә.

2. Район Башкарма комитеты Җитәкчесе белән контракт яклар килешүе буенча яки суд тәртибендә гариза нигезендә туктатыла:

1) контракт шартларының әһәмиятле булган мәсьәләләрне чишүгә кагылышлы өлешен бозу аркасында, Район Советының һәм Район Башлыгының;

2) контракт шартларының Федераль кануннар һәм Татарстан Республикасы кануннары белән Районның җирле үзидарә органнарына тапшырылган аерым дәүләт вәкаләтләрен тормышка ашыруга кагылышлы өлешен бозу аркасында - Татарстан Президентының;

3) Районның җирле үзидарә органнары һәм (яки) Татарстан Республикасы дәүләт власте органнары тарафыннан контракт шартларын бозу аркасында -Район Башкарма комитеты Җитәкчесенең.

**10нчы маддә. Район Советының, Район Башлыгының һәм Район Башкарма комитетының үзара мөнәсәбәтләренең нигезе**

1. Бу Кагыйдәнамәдә билгеләнгән вәкаләтләрне бүлү белән туры китереп, Район Советы, Район Башлыгы һәм Район Башкарма комитеты үз вәкаләтләрен мөстәкыйль рәвештә башкара.

2. Район Советы һәм Район Башкарма комитеты кануннарда, бу Устав белән билгеләнгән формада Районның икътисади һәм иҗтимагый үсеше процессы белән нәтиҗәле идарә итү максатыннан һәм аның халкы ихтыяҗларыннан чыгып үзара бәйләнештә булырга тиеш.

3. Район Советы һәм Район Башкарма комитеты бер-берсенә кабул ителгән хокук актларын кул куелганнан соң җиде көн эчендә җибәрәләр.

4. Район Советы, Район Башлыгы Район Башкарма комитетына Район Башкарма комитеты Җитәкчесенә, Район Башкарма комитетының башка вазифаи затларына хокук актларын кабул итү, гамәлдән чыгару, үзгәртү яки өстәмәләр кертү турында тәкъдимнәр белән мөрәҗәгать итергә хокуклы, шулай ук суд тәртибендә аларга шикаять белдерергә хокуклы.

5. Район Башкарма комитеты Җитәкчесе Район Советына, Район Башлыгына Район Советы, Район Башлыгы хокук актларын кабул итү, гамәлдән чыгару, үзгәртү яки өстәмәләр кертү турында тәкъдимнәр белән мөрәҗәгать итергә , шулай ук суд тәртибендә аларга шикаять белдерергә хокуклы.

6. Район Башлыгы Район Башкарма комитеты Җитәкчесенә Район Советы Регламенты билгеләгән тәртиптә Район Советының эш планын һәм Район Советы карарлары проектларын җибәрә.

7. Район Советы һәм аның органнары утырышларында, Район Башлыгы уздырган утырышларда Район Башкарма комитеты Җитәкчесе, аның урынбасарлары яки аның вәкилләре киңәш хокукы белән катнашырга хокуклы. Район Башкарма комитеты Дәүләт хезмәтендәге затлар язмача чакыру булган очракта, Район Советы утырышларында катнашырга бурычлы.

8. Район Башкарма комитеты Җитәкчесе уздырган утырышларда Район Башлыгы, Район Советы депутатлары катнашырга хокуклы.

9. Районның икътисади һәм иҗтимагый үсеше процессы белән нәтиҗәле идарә итү максатыннан һәм аның халкы ихтыяҗларында Районның җирле үзидарә органнарына Районның җирле үзидарә вазифаи затларын, Районның җирле үзидарә сайлау органнары вәкилләрен, Район Советы депутатларын, шулай ук муниципаль учреждениеләрнең эшчеләрен һәм муниципаль хезмәткәрләрне әзерләү, яңадан укытуны һәм квалификацияләрен үстерүне оештыру вәкаләтләре бирелә.

**11нче маддә. Район Советының Район Башкарма комитеты һәм аның Җитәкчесенең эшчәнлегенә контроль функцияләрне тормышка ашыруы**

1. Район Советы Район территориясендә бу Уставның кагыйдәнамәләре үтәлешен, Район Советы кабул иткән норматив актлар, Район бюджеты үтәлешен, бюджеттан тыш акчаларны куллану, Районның үсеш программаларын, Район Башкарма комитеты һәм җирле үзидарәнең башка органнары эшчәнлеген контрольдә тотуны тормышка ашыра.

2. Район җирле үзидарә органнары һәм аларның вазифаи затлары кануннарны, бу Уставны һәм башка муниципль хокук актларын бозган очракта, Район Советы, Район Башлыгы карары нигезендә билгеләнгән фактларны тикшерү өчен депутатлар арасыннан вакытлы контроль комиссияләр оешырга мөмкин.

3. Кануннарга яраклаштырып Район Советы, Район Башлыгы карары нигезендә Район бюджеты акчаларының максатчан кулланылышын тикшерү (ревизия), муниципаль мөлкәтнең нәтиҗәле кулланылышын тикшерә ала, шулай ук Район Башкарма комитетының башка финанс-хуҗалык мәсьәләләрен тикшерү үткәрә ала. Тикшерү (ревизия) үткәрергә билгеләнгән тәртиптә Татарстан Республикасы дәүләт власте органнарыннан белгечләр, бәйсез аудиторлар җәлеп ителә ала.

4. Район Башкарма комитеты, аның Җитәкчесе, вазифаи затлар, канун белән башка нәрсә билгеләнмәгән булса, Район Советы, аның контроль коиссияләре, Район Советы депутаты мөрәҗәгате буенча соратып алынган Район Советын җитәкләү белән бәйле мәгълуматны бирергә тиеш, ә кануннарны, муниципаль хокук актларын бозу очраклары ачыкланса, җитешсезлекләрне бетерү өчен һәм гаеплеләрне җавапка тарту буенча кичекмәстән чаралар күрергә тиеш.

5. Район Советы, контроль функцияләрен тормышка ашырганда, Район Башкарма комитетының финанс-хуҗалык һәм башкару-күрсәтмә бирү эшчәнлегенә катнашырга хокуклы түгел.

**12нче маддә. Районның җирле үзидарә органнары арасында каршылыкларны чишү**

Районның җирле үзидарә органнары арасында аларның вәкаләтләрен тормышка ашыру буенча каршылыклар килешү яки суд тәртибендә чишелә.

**13нче маддә. Районның җирле үзидарә органнарын финанслау**

1.Районның җирле үзидарә органнарын тотуга чыгымнарны финанслау бары тик Район бюджетының үзенең кереме хисабына гына тормышка ашырыла.

2. Канун, әлеге Устав, Район Советы карары белән каралган очракта Районның җирле үзидарә органнары эшчәнлеген тәэмин итүгә тотылган чыгымнарны финанслауны Россия Федерациясе бюджеты классификациясе белән яраклаштырып Югары Ослан муниципаль районы бюджетында аерым юл белән карала.

**14нче маддә. Район Башкарма комитеты Җитәкчесе һәм дәүләт хезмәтендәге шәхесләрнең җаваплылыгы**

Район Башкарма комитеты җитәкчесе һәм дәүләт хезмәтендәге шәхесләр федераль кануннарга туры китереп, Район халкы, дәүләт, физик һәм юридик затларалдында җаваплы булалар.

**15нче маддә. Район Башкарма комитеты Җитәкчесе һәм дәүләт хезмәтендәге шәхесләрнең дәүләт алдындагы җаваплылыклары**

Федераль кануннарга туры китереп, Район Башкарма комитеты җитәкчесе һәм дәүләт хезмәтендәге шәхесләрнең дәүләт алдындагы җаваплылыгы Россия Федерациясе Конституциясен, федераль конституция кануннарын, Татарстан Республикасы Конституциясен, Татарстан Республикасы кануннарын һәм бу Уставны бозган очракта чыгарылган суд карары нигезендә башлана, шулай ук Районның җирле үзидарә органнарына тапшырылган аерым дәүләт вәкаләтләрен тиешенчә тормышка ашырмаган очракта башлана.

**16нчы маддә. Район Башкарма комитеты Җитәкчесе һәм дәүләт хезмәтендәге шәхесләрнең физик һәм юридик затлар алдындагы җаваплылыгы**

Район Башкарма комитеты Җитәкчесе һәм дәүләт хезмәтендәге шәхесләрнең физик һәм юридик затлар алдындагы җаваплылыгы федераль кануннар белән билгеләнгән тәртиптә башлана.

**17нче маддә.** **Гражданнарның үз ихтыярларын туры белдерүе юлы белән кабул ителгән карарлары**

1. Урын өчен әһәмиятле булган мәсьәләләрне Район халкы тарафыннан турыдан-туры чишү җирле референдумда гражданнарның үз ихтыярларын туры белдерүе юлы белән тормышка ашырыла.

2. Әгәр Район халкының үз ихтыярларын туры белдерүе юлы белән кабул ителгән карарларын тормышка ашыру өчен өстәмә муниципаль хокук актлары кабул итү (бастырып чыгару) кирәк булса, үзләренең компетенцияләренә әлеге актны кабул итү (бастырып чыгару) кергән, Районның җирле үзидарә органы яки җирле үзидарәнең дәүләт хезмәтендәге шәхесе референдумда кабул ителгән карар үз көченә кергән көннән соң 15 көн эчендә тиешле муниципаль хокук актын әзерләү һәм (яки) кабул итү срогын билгеләргә тиеш. Күрсәтелгән срок өч айдан артып китергә тиеш түгел.

3. Район халкының үз ихтыярларын туры белдерүе юлы белән кабул ителгән карарны тормышка ашыру өчен кирәкле булган муниципаль хокук актын бастырып чыгару срогы бозылу, Район Башкарма комитеты Җитәкчесен эштән чыгару өчен нигез булып тора.

**18нче маддә. Район Башкарма комитеты тарафыннан кабул ителгән** **муниципаль хокук актларының төрләре**

Район Башкарма комитеты Җитәкчесе аңа йөкләтелгән вәкаләтләрне башкарганда Район Башкарма комитеты Җитәкчесе карарлары һәм әмерләре

чыгара.

**19нчы маддә.**  **Муниципаль хокук актларын әзерләү**

1.Муниципаль хокук актлары проектлары Район Башкарма комитеты Җитәкчесе тарафыннан Район Советы утырышына кертелә ала.

2. Муниципаль хокук актлары проектларын кертү тәртибе, аңа беркетелә торган документларның исемлеге һәм формасы Район Башкарма комитеты Җитәкчесе тарафыннан билгеләнә.

**20нче маддә.**  **Район Башкарма комитеты Җитәкчесе хокук актлары**

Район Башкарма комитеты Җитәкчесе канунда, бу Уставта, Район Советы карарларында билгеләгәнчә, үзенең Район Башкарма комитеты вәкаләтләре кысаларында, Район җирле үзидарә органнарына федераль кануннар һәм Татарстан Республикасы кануннары белән тапшырылган дәүләт вәкаләтлекләрен тормышка ашыру белән бәйле булган карарлар кабул итә, шулай ук Район Башкарма комитеты эшчәнлеген оештыру мәсьәләләре буенча боерыклар чыгара.

**21нче маддә. Муниципаль хокук актларының басылып чыгу һәм гамәлгә керү тәртибе**

1.Район Башкарма комитеты Җитәкчесенең, җирле үзидарә дәүләт хезмәтендәге башка затларның хокук актлары, бу актлар белән башка нәрсә каралмаса, аларга кул куелган көннән үз көченә керә.

2. Кеше һәм гражданин хокукларына, ирегенә һәм бурычларына кагылышлы муниципаль хокук актлары, аларны рәсми рәвештә бастырып чыгарганнан соң үз көченә керә.

3. Һәр муниципаль хокук актының реквизитлары булырга тиеш: исеме, кул кую көне, регистрация номеры, хокук актына кул куйган дәүләт хезмәтендәге затның исеме.

4. Район Башкарма комитеты Җитәкчесе тарафыннан кабул ителгән, алардагы мәгълуматны тарату федераль кануннар белән чикләнгән муниципаль хокук актлары яки аларның аерым кагыйдәнамәләреннән тыш, норматив хокук актлары кул куелганнан соң җиде көн эчендә рәсми рәвештә бастырылып чыгарга тиеш.

5. Рәсми рәвештә Район Башкарма комитеты Җитәкчесен һәм аның урынбасарларын сайлау турында һәм канунга туры китереп башка норматив булмаган хокук актлары бастырылып чыгарга тиеш.

6. Канунга яки Уставка туры китереп, аларны рәсми рәвештә бастырып чыгару мәҗбүри булмаганлыктан, норматив булмаган хокук актлары Район Башкарма комитеты Җитәкчесе яки Районның җирле үзидарә органнарының дәүләт хезмәтендәге шәхесләре карарлары буенча бастырылып чыгарыла ала.

7. Бастырып чыгарганда муниципаль хокук актларының реквизитлары күрсәтелә.

8. Муниципаль хокук актларын рәсми рәвештә бастырып чыгару хокук акты текстын “Идел яңалыклары” район гәҗитендә бастырып чыгару аша тормышка ашырыла. Хокук актлары текстын башка массакүләм басма мәгълумат чараларында бастырып чыгарганда, әлеге басма рәсми булуы турында тамга булырга тиеш.

9. Муниципаль хокук актларын бастырып чыгарган вакытта массакүләм басма мәгълумат чарасының чыгу вакыты күрсәтелергә тиеш.

10. Кеше һәм гражданин хокукларына, ирегенә һәм бурычларына кагылышлы муниципаль хокук актлары, җирле үзидарә органнарының һәм муниципаль предприятие һәм учреждение хокук статусларын билгели торган хокук актлары Район Башлыгы тарафыннан Татарстан Республикасы юстиция Министрлыгына Татарстан Республикасы норматив хокук актларының регистрына кертү өчен юнәлтелә.

**22нче маддә.**  **Җирлекнең Башкарма комитеты вәкаләтләре вакыты туктатылу**

Башкарма комитетның вәкаләтләре вакыты Югары Ослан муниципаль районы Советы вәкаләтләре туктатылгач туктатыла.

**Совет рәисе,**

**Югары Ослан**

**муниципаль районы башлыгы М.Г.Зиатдинов**